作者:王昌齡
標題:送韋十二兵曹
內容:縣職如長纓，終日檢我身。平明趨郡府，不得展故人。故人念江湖，富貴如埃塵。跡在戎府掾，心遊天臺春。獨立浦邊鶴，白雲長相親。南風忽至吳，分散還入秦。寒夜天光白，海淨月色真。對坐論歲暮，弦悲豈無因。平生馳驅分，非謂杯酒仁。出處兩不合，忠貞何由伸。看君孤舟去，且欲歌垂綸。